

Αρκαλοχώρι, 09/06/2024

Προς: ΜΜΕ

**ΔΕΛΤΙΟ ΤΥΠΟΥ**

**Το εκλογικό του δικαίωμα άσκησε ο Δήμαρχος Μινώα Πεδιάδας: «Η Ευρώπη οφείλει να ανασυγκροτήσει την πορεία της, τη στρατηγική της και να ενισχύσει τον παγκόσμιο και κοινωνικό της ρόλο»**

Το εκλογικό του δικαίωμα άσκησε σήμερα το πρωί, στο 1o Δημοτικό Σχολείο στο Αρκαλoχώρι, ο Δήμαρχος Μινώα Πεδιάδας Βασίλης Κεγκέρογλου.  
  
**Αμέσως μετά την άσκηση του εκλογικού του δικαιώματος ο Δήμαρχος δήλωσε:**  
  
"*Σήμερα όλοι εμείς που συμμετέχουμε στις Ευρωπαϊκές Εκλογές, συνδιαμορφώνουμε το μέλλον της Ευρωπαϊκής Δημοκρατίας. Αποτελεί μία μοναδική στιγμή να εκφράσουμε τη γνώμη μας για σημαντικά θέματα που μας αφορούν όλους και αποτελούν μια ευκαιρία για τους πολίτες να επηρεάσουν τη μελλοντική πορεία της Ευρώπης. Πρέπει να αντιληφθούμε ότι το αποτέλεσμα των Ευρωπαϊκών Εκλογών μας επηρεάζει σημαντικά καθώς το Ευρωπαϊκό Κοινοβούλιο θεσπίζει νόμους με σαφή επιδραστικότητα στην καθημερινότητα μας.  Πρέπει λοιπόν να εκφράσουμε με παρρησία τη γνώμη μας εν μέσω των παγκόσμιων προκλήσεων γύρω μας. Η Ευρώπη οφείλει να ανασυγκροτήσει την πορεία της, τη στρατηγική της και να ενισχύσει τον παγκόσμιο και κοινωνικό της ρόλο. Να εφαρμόσει πολιτικές ρεαλιστικές, στοχευμένες και εφαρμόσιμες, με επίκεντρο τον άνθρωπο.*

*Είναι γεγονός ότι η Ευρωπαϊκή Ένωση βρίσκεται σε ένα κρίσιμο σταυροδρόμι, αφού πρέπει να αποκτήσει ισχυρή στρατηγική για τη συνδιαμόρφωση των παγκόσμιων εξελίξεων και να δώσει έμφαση στην αντιμετώπιση των περιφερειακών και κοινωνικών ανισοτήτων. Έχει σημασία ποιοι θα εκπροσωπήσουν και πώς τη χώρα μας στο κέντρο της λήψης των αποφάσεων. Ας αποφασίσουμε συλλογικά λοιπόν για το μέλλον της Ευρωπαϊκής Ένωσης επηρεάζοντας προς τη θετική κατεύθυνση την πορεία της, ενδυναμώνοντας την Ευρωπαϊκή Κοινοβουλευτική Δημοκρατία*".